Sadi n dung ai kadai?
- In Sawk Madun Laika
- Last Updated on 27 July 2011
- By Pyilan
- Hits: 2913
KIO gaw Myen hpyen asuya hte 1963 ning hta kalang, 1972 ning hta kalang simsa lam hkrum bawng wa sai raitim, KIO lu ging ai ahkaw ahkang n jaw, laknak jahkrat na matu sha tsun ai majaw awngdang ai lam n lu wa ma ai. Read More
KIO gaw shagrit shanem ai shawang myit hte 1980 ning kaw simsa lam bai galaw ai shaloi myit hkrum lu na masa pru wa ai majaw gap hkat jahkring tawn nna hkut hkut nai nai matut bawng sa wa masai. Shata 10 na ai shaloi KIO hpyen hpung kaba langai Thai na Ginjaw de lung wa ai lam kaw gan hkring sa la nga ma yang, Myen nbung li 4 hte jawm gasat hkrum ma nna KIO hpyen num hpyen la nkau a asak hkrat sum wa sai. Shing rai tai hpyen maga de sadi n dung ai majaw gap hkat jahkring tawn ai mung dai shani jang hten run mat sai.
Masa amyu myu hta hkan nna KIO hte Myen hpyen asuya gaw 1994 February 24 ya shani lahkawng maga na myit hkrum lam sadi tawn hkat nhtawm gap hkat lam jahkring tawn sai. Sadi tawn ai hta Myen dap ginra, KIO dap ginra hpe hkrak masat tawn nna, hpung langai gaw kaga hpung langai a ginra kaw lai di na rai yang tau shana hkat nna lai di na. Hpyen dap hpe jat ai lam n-galaw na. Mung masa hte seng nna hpang e lung wa ai asuya hte shaga hkat na, ngu ai zawn re ai ni lawm ai. Dai hpang kade nna ai laman tai hpyen wa gaw lahkawng maga ta mahkret tawn ai myit hkrum lam hpe langai n ngam ding yang jahten kau wa masai. Ga shadawn:- Dap Ba (4) ginra hta byin wa ai kaw na nkau hpe lawu na hte maren jawm na wa yu sai.
1.2001 March 22 shani Kutkai mare kaw jung tawn ai Hk.L.Y. (242) na dap up Lt. Col. Nyo Win woi awn ai hpyen hpung 70 daram gaw, KIA Dap Ba (4) a hkai sun galaw tawn ai makau na shalawng kaw wa du nga nna hkai sun na masha ni hpe shaga dat ai. Du Tau Lamai Gam Seng sa hkrum yang hkap gyit zing ri nna Myen hpyen hpung ni yawng hkai sun de shang wa ma ai. Kalang ta Lat Du Hpauwung Naw Seng hte shi a hpyen ma ni yawng hpe gyit tawn nna shani shana tup zing ri nna hkrap marawn nsen ni hpe mare masha ni na chying myit machyi ai hte na lu ma ai. Shing rai hkai sun na hpyen du hpyen la ni yawng hpe zing ri sat kau nna sun makau na hka nawng kaw kabye lup tawn ai hpe hpang shani sa mu la ma ai. Moi mang ni a ntsa jep mu mada ai ni gaw:- La hkrang hkan wan nat galip ai. Hkum ting chyam hkra gadoi galun ai. Hkum ting na nra ni daw agrawp mat ma ai.
2.Dai shani (2001 March 22) jang nan Hk.L.Y. (242) na tau dap up Maj. Khin Maung Hla woi awn ai hpyen hpung 100 grup yin gaw KIA Dap Dung (9) a npu na Dap Kung (3) a ginra hku masat tawn ai Mungji Ginwang, Kawng Lung bum ninghtawn na Lau Jai ngu ai Miwa kahtawng kaw Gyi Zetau Dau Hawng woi awn ai hpyen hpung marai 4 hpe wa hkrum shaga ma ai. Dai KIA hpyen la ni hpe Shau Haw sa ai lam madun na matu woi mat wa nna mare shing nawm du ai shaloi yawng hpe gyit dun tawn nna zingri sat kau ma ai. Shanhte a moi mang ni hpe nhkun langai kaw sha dusat dumyeng ni hpe zawn garawt bang nna nat kau ma ai.
3.2006 January 2 ya shana 4:45 pm grup yin kaw Muse Ninghtawn kaw jung tawn ai KIO Uphkang rung kata de Hk.L.Y. (68) na Maj. Hla Moe woi awn ai hpyen hpung ni hta na nkau gaw shinggan kaw shim lam la nga nna nkau gaw rung kata de shang wa ma ai. KIO magam gun ni shana shat sha nga ai ten re majaw shang bang wa ai manam ni hpe mung hku hku hkau hkau rai nna shat hkap woi sha ma ai. Myen ni tsun wa ai ga malai gaw:- “Taluk tsa bu, tu chyezu” she nga ma ai. Raitim dai Myen hpyen la ni gaw KIO a shat hpe sha hkru la ai hte, Salang Kaba Labang Gam Hpang woi awn ai KIO magam gun Salang Kaba marai 6 hpe shat sha saboi kaw chyahkyawn lai hte gap sat kau ma ai. Dai shani kaw nna dai shara kaw Myen hpyen dap ni sin kau masai.
Lahta de na mabyin masa gaw gap hkat jahkring tawn ai hpang na lam hpe sakse sakgan hku nna loi li shadan shadawng dat ai lam rai li ai. Tai hpyen ni a matse labye jasat hpe tsun ga nga yang na kam na zawn pyi n nga ai mabyin masa ni grai law htam nga ai. Lai wa sai prat ni hta zai dik htum ai masha chyazai ni rai n-galaw yu ai ladat ni hpe shalat la nna mara n rawng ai myusha ni hpe zing ri sat wa masai.
NDAI TEN NA MABYIN MASA
Ya hte 2011 June 9 ya shani byin ai KIO hte Myen dap lapran na majan a ntsa maram yu ga. Tai wa gaw Bum Sen post hpe zing la mayu ai majaw je hpre tam ai hpe asan sha mu chye lu ai. June 8 ya shani Kh.M.Y. (438) na Myen Gyi Jum langai hte hpyen la langai gaw KIA Dap Ba (3), Dap Dung (15) a gin ra de laknak hpai nna shang wa ai hpe KIA hpyen la ni Gyi Jum hpe hkap rim lu ai shaloi hpyen la gaw hprawng lawt mat ai. Shana daw 2:30 pm ten hta Kh.M.Y. (437) na Capt. Myat Ko Ko hte Lt. Ko Ko Win gaw laknak hte KIA gin ra de shang bang wa ai majaw bai hkap rim tawn masai. Dai rim tawn ai hpyen du yan hte Gyi Jum ni hpe shalawt dat na matu KIO hpe Northern Commander kaw na matsun du ai.
2011 June 9 ya manap 3:00 am ten hta Kh.M.Y. (437) hte 348 dap na hpyen hpung ni Sang Gang mare na KIA post hpe wang shinggrup wa nna 5:00 am ten hta KIO kyit hkai rung na Lat Gyi Chang Ying hpe rim la masai. Dai post na tinang a hpyen la ni tai hpe n hkap gap ai sha, Bum Sen post kaw na hpyen hpung ni hte wa kahkyin shangun dat sai. 7:00 am ten hta Myen dap dung 2 pawng nna KIA dap dung (15) a Bum Sen post hpe gasat bang wa ai hpe KIA hpyen hpung ni gaw tinang a hkum hpe makawp maga ai hku nna hkap gasat masai. 8:00 am ten hta shawng shani rim tawn ai Myen hpyen bawng ni hpe shalawt ya na matu hpyi shawn wa ai majaw shanhte rim tawn ai Lat Gyi Chang Ying, kaga KIO magam gun ni hte galai hkat na matu myit hkrum hkat la lu masai.
Chang Ying gaw gasat hkat ai kaw pala hkra nna si mat ai majaw lup kau sai lam htang shana wa ma ai. Kaja sha nga yang shi hpe rim la ai ten kaw majan rai n-gasat ai. KIO gaw Myen hpyen bawng marai (3) hte shanhte hpai sa ai sinat yawng hpe dai shana 6:34 pm ten hta htang ap ya sai. Raitimung Myen ni rim tawn ai KIO magam gun ni hpe dai ni du hkra rai n shalawt dat ai. Lat Gyi Chang Ying a moi mang hpe law law lang hpyi ai hpang June 10 ya shana 2:55 pm ten hta htang ya ma ai. Chang Ying a hkum ting kaw a dup ai, nhtu hte kadoi ai, sinat nhkyi (brenet) hte galun ai, sinat hte 3 lang gap hkang ni shi a sumla hpe yu ai ni yawng asan sha mu chye lu ai.
Northern command na Tactical Commander Col Aung Toe hte shi a hpyen hpung 30 daram hpe Taping Electrical Power Plant kaw sin ai hpyen hpung hte sa galai nna hpang jahpawt bai woi pru wa na lam lajin ai hpe KIO kaw na myit hkrum ya let shalai dat sai. Raitimung, hpang jahpawt du ai shaloi bai n htang wa ai lam n galaw ai hta n-ga, KIA dap dung (15) hpe sa gasat na matu Myen dap dung Kh.M.Y. 320, 321, 348 hte Kh.L.Y. 21, 37, 74, 105, 141, 236, 237 dap dung 10 tup na hpyen n-gun gaw hpyen man hku kaput bang wa masai. Dai majaw KIO gaw KIA hpyen hpung hpe Bum Sen post kaw nna June 11 ya shani chying tung ten kaw dawm la sai.
Myen maga de June 9-11 masum ya laman aten kadun hta kade lang masu nna, kade lang ga sadi run ai hpe asan sha jawm mu wa saga ai. Gap hkat jahkring ai shani kaw nna dai ni du hkra 17 ning laman kade tsa lang masu nna ga sadi ndung ai lam ni gaw tsun ndang rai nga ai. Gap hkat jahkring ai ten hta Wunpawng Mungdaw kaw tawn da ai Myen hpyen dap 10 sha re. Gap hkat jahkring ai hpang Myen dap ni jat chyu jat wa ai rai yang dai ni na ten hta Myen dap Kh.M.Y, Kh.L.Y, Myawk dap, Tank dap hte Air force dap dung yawng 60 tup shang rawng nga sai.
Shing rai KIA dap shara hku masat tawn ai shara ni hpe gashun la, manu tsaw ai lung seng hte n hprang rai ni rawng ai shara ni kashun la, shara shagu hkan na yi sun hkau na hte lamu ga ni eka sen kaba hku hkan zing la nna Wunpawng Mungdaw hpe Myen ni a ginra hku masat la lu na matu lawu ga na Myen ni hpe shara jahkrat ya ai ladat hte Myen nli gat hkai bang wa masai. Lamu ga madu rai nga ai Wunpawng Myusha ni gaw tinang a yi sun hkau na ni hpe kaning ndi masin nsi hprawng yen kau da nna bumlang hkaraw maigan mungdan hkan e du mat wa masai. Maga mi hku myit sumru yu ga nga yang, Yehowa jaw da ya ai anhte a mungdan hpe uphkang makawp maga chye na matu hte sut masa lam hpaji hte amyu htunghking lam ni zin lum ai hta kung kyang wa lu na matu mungkan grup yin na hpaji hpe sharin achyin la lu mu ga, lajang ya ai rai na sai, ngu hkam la let Wunpawng Myusha hkum dek shagu gaw, tinang a n-gun atsam nyan hpaji hpe tsa htam hpring jai lang na aten du sai.
KAHKYIN GUMDIN WA AI TEN
Myen hpyen asuya gaw kaga rawt malan hpung ni hpe shalau kau lu ai zawn, hpu nau Kayin rawt malan hpung (KNU) hpe mung dumbru dumbra byin hkra galaw dat lu masai. Shing rai Sam hpu nau rawt malan hpung (SSA) ni hpe mung galaw dat lu ai shaloi hpung shagu gaw tinggyeng myit myit nhtawm shada ninghkap hkat wa ma ai majaw yawng gaw tai wa a shingna tai mat manu ai. Raitimung, dai ni na ten hta dai u hpung ni gaw grup yin a masa hta hkan nna tai wa a gunglau hkrum nga ai hpe mu chye wa let amyu myit myit wa ma ai majaw Kayin hpung ni gaw u hpung a mying shingteng ni n bung timung, bung pre ai bandung hta hkan nna myit hkrum mang rum rai tai wa hpe jawm gasat nga masai. Dai hte maren hpu nau Sam hpung lahkawng gaw n bung ai shanhte a u hpung mying SSA-N hte SSA-S lahkawng yan SSA ngu ai mying langai sha jawm lang nhtawm tai hpyen hpe gasat sa wa nga masai.
Anhte Wunpawng Myusha ni hta mung tai wa e shalau dat ai hta hkan nna KIO, NDA-K, KDA, Du Kaba Lasang Awng Wa, Salang Tanggu Dang (Ah Dang) hpung ni nga nna shamying la let tinggyeng myit gun nhtawm shada ninghkap hkat wa ma ai majaw yawng gaw dingtawk hku, snr gawai ai hku nna tai wa a lagaw lata byin tai wa masai. Raitimung dai ni na grup yin a masa hta hkan nna amyu myit myit ra ai prat de galai shai wa sai hpe jawm dum chyalu rai wa sai. Shing re ai masa hta hkan nna tai wa gaw Wunpawng Myusha shada sat hkat nat hkat na matu ladat shaw ya nga ninglen shi uphkang nga ai hpung ni hte ganawn mazum ai hta shada kamhpa hkat ai madang yawm mat wa sai hpe jawm mu lu nga ga ai. Byin mat wa sai lam yawng gaw Yehowa lajang ya ai hkrai rai sai majaw anhte hpu nau shada a ntsa e chye na hkat let kahkyin gumdin ai n-gun hpe manu shadan na ten kaw du nga saga ai.
Ngai gaw tai wa a matse ai jasat a ntsa e aja awa mara shagun wa yu sai. Atsawm sha bai myit sumru yu ai shaloi, Satan wa a lit gaw anhte hpe jahten sharun na matu re. Shi gaw shi kaw lit nga ai hte maren shadik shatup sa wa nga ai majaw shi hpe mara tsun na lam n nga ai. Ngai mahtang shi shaw ya ai ladat kaw hkan manawt ya nga ai kaw na lawt wa lu nna shi hpe dang kau lu ai mahkrun tam la na lit nga ai, ngu nna myit dum dat yang, yup nga ai kaw na dum hprang wa ai zawn nga ai.
Lani mi American jinghku langai hte hkrum ai shaloi, Myen mung na Japan Majan kaw anhte Kachin gaw American ni a asak hpe grai hkye wa saga ai. Dai ni na ten hta anhte gaw grai yak nga ga ai majaw naw garum la marit, ngu tsun nngai. Dai jinghku wa htang tsun ai gaw:- “Kadai raitimung, shi garum dat ai majaw awngdang wa ai hpe mu mayu ma ai. Raitimung, u hpung langai hta kahkyin gumdin ai lam n nga yang gaw kaning re ai bungli hta raitim awngdang ai lam n mai lu na re majaw garum ai lam jaw na n re. Kanu Kawa gaw tinang a kasha gumhpraw wa hpyi ai hpe gumhpraw jaw dat yang kani sa mari lu kau na ra ai, nga nna mu ai rai yang, tinang a kasha majing raitimung shi hpyi ai gumhpraw jaw na n re” nga ai.
KANI-YA
Wunpawng Myusha ni a rawt malan hpang ai aten kadun laman n-gun kaba wa ai hpe tai hpyen gaw laknak kaji kaba hte gasat magang grau kaba wa magang byin wa ai majaw myit hte atsam hpe shagrawp kau lu na matu kani hpe laknak shatai wa masai. Shinggan e mari wa ai hpe 50% shayawm nna Hpakan gat lawk kaw dut bang dat ai rai yang kade nna ai laman kani ya law htam wa sai. Kani a manu hpe angwi ngwi shatsaw dat ai hte shawng de asum hkam tawn ai arang hkin wa ai hta n-ga, amyat kaba lu wa sai. Grau ahkyak ai gaw, tai wa a yaw shada tawn ai hte maren Wunpawng ramma ni law malawng a myit n-gun, hkum n-gun hkamja lam hpe jahten kau ya lu sai majaw KIA hpyen la law malawng mung kani ya byin ma nna sinat hte gasat pyi nra, shingna hte hkan adup sat kau nna awng padang dip la lu na sai nga nna adan aleng tsun wa ai hpe jawm na wa saga ai.
YEHOWA JAW AI TSI
Bum Sen majan gasat nga ai ten hta kan kade kawsi timung shat shadu sha na aten mung nlu ai majaw kala shapre maya sha la nna tai ni hpe shingte nga ai ten kaw Agyi wa marawn dat ai gaw:- “La waw ra ni, ngai hta yin kut ai nau sawng mat nna kan hkyeng de she gale mat sai. Tsi chyang kadai gun myit ni? Ngai hpe loi mi naw mahti jaw marit. Shing nrai, ngai gaw si mat na rai re sai” nga nna gari ai n sen hte marawn dat ai. Tsi chyang gun ai kadai mung n lawm e!!! Dai Agyi wa gaw, tai hpyen a pala hpe atsawm yen lu ai atsam rawng timung,YIN KUT ai hpe gaw koi yen lu na masa n nga sai. “Ngai hpe naw hkye la marit law” nga nna marawn dat ai Agyi wa a nsen hpe na dat ai hpyen la langai bai nhtang marawn dat ai gaw, “Gyi wa e, Yehowa jaw ai tsi lu dat u le, kalang ta mai mat na ra ai” nga ai.
“Ndai kaw tsi seng mung n nga ai. La ma nga timung, sumbu ahpu yu yang Miwa gumhpraw Yuan 3 sha rawng ai”. Hpyen la wa bai marawn dat ai gaw, “Gyi wa e, Yehowa jaw ai tsi gaw n mari ra ai. Na a jit hpe ngu ai she re. Gawm kaw na a jit ji bang nna ma hkra lu dat u. Kan hkyeng kalang ta mahti kau ai zawn mai mat na ra ai” nga ai. Agyi wa mung kaga mi n myit chyai ai sha di dat nu ai. Kade nna ai laman mai mat sai da e!!! Yehowa jaw ai tsi hpe matut lu ai nga yang, dai Gyi wa gaw tsi chyang mung n lu ra mat nna jawm mau manu ai. Dai hpyen la gaw Yehowa jaw ai tsi hte seng nna shi hkaja wa ai lam galu galang myi man she pa rai hkaw tsun nu ai.
ATEN DU SAI
Myu tsaw hpu nau wa e…mungkan ntsa e, aten dep htap htuk ai daw dan lam a atsam gaw masha prat hta na chying manu tsaw ai awngdang lam hpe woi awn lu ai lam re hpe jawm chye nga chyalu re. Ndai ten hta prat a matu daw dan na lam numbraw kaba kaw du nga saga ai. Gara lam kaw hkan na, ngu ai hpe kaga mi jahkrup n ra na re. Anhte yawng a ra sharawng ai yaw shada pandung gaw langai sha re. Dai hkrun lam hta myit hkrum mang rum rai sa wa ai kaw yawng shang lawm na aten du sai. Tinggyeng a masa amyu myu hta hkan nna hkum hkrang nan n lu hkan nang timung myit masin hte lata ladawn let hkan shamu ai lam rai nga ai.
Asak aprat hte lu lawm lam hta hkan nna myusha lam yan hta hkum hkrang a n-gun atsam hte shang lawm na kun! Hpaji ninghkring hku shing nrai ja gumhpraw hku shang lawm na kun! Tawk hprut daw dan nhtawm hkum dek shagu lam langai ngai hku nna shanglawm na ma ai ngu kam dat ai. Myusha lam yan hta awngdang wa ai mahkrun langai ngai hku shang lawm lu ai majaw myit dik ai lam lu wa ai hta n-ga, shu mashi shu masha ni a matu kasi madun da ai rai nna, Wunpawng Myusha ni gaw prat chyanat tut nawng e agrin nga let galu kaba sa wa lu ai ni rai wa na re majaw, dai ni na ten hta myutsaw hpu nau wa a daw dan shadik shatup sa wa ai gaw myusha a matu tsaw htum ai awngdang lam rai sai ngu nna hkam la n ngai law.
Pyilan
13 July 2011
MATSING:- Myen asuya tsun ai hta shanhte gaw mungdan simsa na hpe ra sharawng ai. Raitimung KIO shawng gasat wa ai majaw kaning nchyum nna gasat nga ai lam mungkan kaw ndau nga ma ai.Dai majaw maigan masha ni chye lu na matu hpu nau kadai raitimung, laika man 1-3 hpe English hku gale nna manu ai hku jawm shabra ya na matu lajin dat ai.
kac_Latn kac_Latn eng_Latn knc_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn quy_Latn kac_Latn kac_Latn kac_Latn kac_Latn kac_Latn kac_Latn kac_Latn knc_Latn eng_Latn kac_Latn